SKRIFTLIG FORESPØRGSEL E-2835/00

af Erik Meijer (GUE/NGL) til Rådet

(8. september 2000)

Om: Forsinkelse af det europæiske arbejdsprogram vedrørende plantebeskyttelsesmidler

1. Et væsentligt element i drøftelsen om de såkaldte uundværlige plantebeskyttelsesmidler er harmoniseringspolitikken på dette område, som Kommissionen har ansvar for på grundlag af direktiv 91/414/EØF(1). I den offentlige diskussion er der blevet udtrykt kritik af stagnationen og forsinkelsen i arbejdsprogrammet på grundlag af hvilket dokumenterne om tilladte og nye midler skal bedømmes. Med forordning EF/415/2000(2) af 28. februar 2000 har Rådet tidligere i år givet mulighed for en hurtigere gennemførelse af arbejdsprogrammet. Hvordan er situationen i øjeblikket?

2. På trods heraf forventer man, at den endelige frist 2003 på grundlag af disse foranstaltninger ikke kan overholdes, og at der endda vil kunne fremsættes forslag, der bevirker, at fristen udsættes til 2007 eller endnu senere. Kan Rådet bekræfte dette?

3. Er Rådet ligeledes af den opfattelse, at der hos de medlemsstater, der angiver at de er forud for den europæiske lovgivning på grund af arbejdsprogrammets stagnation og forsinkelse kan opstå tendens til ud fra et indre markedssynspunkt at ændre deres politik og at vente på hinanden, hvilket ligeledes er i de egne landbrugsproducenters interesse. Er Rådet også af den opfattelse, at dette er til skade for miljøet?

4. Er Rådet ligeledes af den opfattelse, at der bør gøres alt for at afslutte harmoniseringsprogrammet til det det aftalte tidspunkt 2003, fordi ellers bedømmelsen og afskaffelsen af gamle, eventuelt skadelige midler, hhv. bedømmelsen og indførelsen af nye, mere miljøvenlige stoffer eller midler bliver udsat i mange år, og at der derfor kan fortsættes med at sprøjte gift?

5. I bekræftende fald, hvilke skridt agter Rådet at foretage sig for at forhindre, at fristen 2003 overskrides, dette som en supplering til forordning (EF) 415/2000 af 28. februar 2000?

(1) EFT L 230 af 19.8.1991, s. 1.

(2) EFT L 52 af 25.2.2000, s. 14.

Svar

(30. november 2000)

1. Med Rådets direktiv 91/414/EØF om markedsføring af plantebeskyttelsesmidler indføres en samlet ordning for godkendelse, markedsføring, anvendelse af og kontrol med plantebeskyttelsesmidler i Fællesskabet. Et af direktivets vigtigste elementer er opstillingen i direktivets bilag I af en EF-liste over godkendte aktive stoffer i plantebeskyttelsesmidler.

2. Artikel 8, stk. 2, i direktiv 91/414/EØF giver medlemsstaterne mulighed for at fravige bestemmelserne i et tidsrum af tolv år (indtil den 25. juli 2003) ved fortsat at tillade plantebeskyttelsesmidler, der indeholder aktive stoffer, som ikke er opført i bilag I, idet dette dog skal ske under overholdelse af de generelle sikkerhedskrav i direktivets artikel 4 og de nationale datakrav. I løbet af dette tidsrum skal Kommissionen iværksætte et program for undersøgelse af de aktive stoffer et for et. Kommissionen skal inden juli 2001 forelægge Europa-Parlamentet og Rådet en fremskridtsrapport om programmet. Afhængigt af rapportens konklusioner vil fristen på tolv år for visse stoffer kunne forlænges i en nærmere bestemt periode.

3. Såfremt ovennævnte frist forlænges, skal der foretages en behørig undersøgelse af de omtalte afgørelsers virkninger på menneskers og dyrs sundhed, miljøet og landbruget.

4. Kommissionens forordning (EF) nr. 451/2000 vedrører de aktive stoffer, der ikke er opført i bilag I til direktiv 91/414/EØF, og som ikke er omfattet af forordning (EØF) nr. 3600/92. Der er fastsat strenge frister for anmeldelse af disse aktive stoffer, som erhvervslivet skal overholde. Resultaterne forventes ultimo december 2000, og de skal medtages i Kommissionens fremskridtsrapport.